ועדת הפנים ואיכות הסביבה, כנסת 16, פרוטוקול מספר 379, 2005-02-08 11:40

גאלב מג'אדלה: אדוני יושב-ראש הכנסת, חבריי חברי הכנסת, אדוני יושב-ראש הוועדה היוצא חבר הכנסת יורי שטרן, ידידי וחברי שר הפנים, נבצר מהשר לאיכות הסביבה להשתתף אתנו והוא הביע את התנצלותו, ראשי ערים ומועצות נכבדים, אדוני מנכ"ל מרכז השלטון המקומי, אורחים נכבדים, חברים, ידידים, עובדי ועדת הפנים ואיכות הסביבה – הצוות שילווה אותי כל עוד אני אהיה יושב-ראש הוועדה ובו אני איעזר, אורחים יקרים, והחברים שדאגו לנו היום לצד הלוגיסטי של הכיבוד שאנחנו מודים להם מראש, אני מתכבד לפתוח את הטקס.

גאלב מג'אדלה: את האקט הפורמלי של חילופי יושב-ראש הוועדה ובחירת יושב-ראש חדש עשינו כבר בבוקר.

גאלב מג'אדלה: יושב-ראש הכנסת ושר הפנים מכבדים אותנו בהשתתפותם.

גאלב מג'אדלה: אני מבקש לאפשר לאדוני יושב-ראש הכנסת לומר את דברו.

ראובן ריבלין: אדוני היושב-ראש, אדוני שר הפנים, רבותי יושבי-ראש הוועדות האחרות, חברי ועדת הפנים ואיכות הסביבה של הכנסת, אני באמת רוצה לברך קודם כול ברמה האישית את חבר הכנסת מג'אדלה על כך שדרך כוכבו ועוד לא הספיק להישבע אמונים כחבר כנסת וכבר הוא מוצא את עצמו באחד מתפקידי המפתח.

ראובן ריבלין: השעה היא בהחלט שעה חשובה.

ראובן ריבלין: היא חשובה לך אישית, והיא חשובה לכנסת כדי להראות שהאפשרויות הפוליטיות הן כמעט בלתי מוגבלות ואין צורך באיזה ותק או תנאי סף כאלה או אחרים שחברי הכנסת מחייבים בהם את חבריהם.

ראובן ריבלין: אבל אולי עיקר החשיבות לבחירתך היא אחרת.

ראובן ריבלין: אני כחבר כנסת הייתי שותף, לא בהצלחה רבה, בלובי למגזר הערבי.

ראובן ריבלין: פעמים רבות היינו זועקים זעקות על כך שצריך לצמצם את הפערים שנוצרו במשך שנים רבות, ופעמים היו נראים סימנים שאכן כך הדבר.

ראובן ריבלין: אבל בסופו של דבר זאת בעיה מרכזית, שמצריכה הרבה התייחסות, הרבה מאמצים והרבה אתגרים שעומדים בפני אלה העושים במלאכה כדי להביא לידי כך שאנחנו נוכל להראות ראשית תהליך שמגמתו צמצום הפערים.

ראובן ריבלין: היום נמצא במשרד הפנים אדם שהעניין היה קרוב ללבו כחבר כנסת והוא מבין את החשיבות שלו למדינת ישראל.

ראובן ריבלין: היום כבר לא יוכלו לבוא אלי אותם ראשי ערים מהמגזר הערבי בטענה שאין להם מקום לפנות אליו, שכן היום אני אומר להם: אתה נמצא שם ולעת הזאת נבחרת.

ראובן ריבלין: לא חלילה שאני חושב שאתה צריך לנהל ועדה בכנסת שתפקידה רק לתת ייצוג למגזר הערבי.

ראובן ריבלין: בדיוק כפי שאתה צריך לתת מענה ותשובה לכל ראש עירייה, כך תצטרך לתת מענה ותשובה גם לחבריך.

ראובן ריבלין: וכמובן כל אותם דברים שאנחנו עמלנו וטרחנו והכברנו מילים, ולפעמים שילמנו מס שפתיים, אצלך הם בעלי חשיבות ומשנה ערך.

ראובן ריבלין: היו לנו כבר חברי כנסת ערבים כראשי ועדות, אבל בטוח שמעולם לא היה לנו יושב-ראש ועדה בכנסת שהוא תושב בקה אל גרבייה.

ראובן ריבלין: כאשר אני דן בנושא היהודים אני תמיד שומע דוגמאות מן המסורת הערבית.

ראובן ריבלין: עכשיו אתן לך דוגמאות מהמסורת היהודית, על תפקידך בכנסת בהיותך בן העם הערבי.

ראובן ריבלין: כאשר על-פי מסורת ישראל, ככתוב במגילת אסתר, פנה מרדכי היהודי לאסתר המלכה, שהיתה מלכה – נהייתה יושבת-ראש ועדה, ואמר לה: ראי, צרה גדולה נופלת על ראש עמנו, יש איזה מיניסטר אחד, קוראים לו המן, והוא רוצה להשמיד ולאבד את כל היהודים בממלכת אחשוורוש, ואת צריכה ללכת ולהיות לנו לפה ולעמוד בפרץ כדי לבטל את רוע הגזירה.

ראובן ריבלין: אמרה: אני המלכה.

ראובן ריבלין: איך אני אלך למלך?

ראובן ריבלין: אמר לה מרדכי: לעת הזאת נבחרת.

ראובן ריבלין: זאת אומרת, כאשר בחרנו בך להיות מלכה, זה לא כי את הכי יפה ולא כי רצינו שתעשי כייף בארמון אלא אנחנו בחרנו בך כדי שברגע של צרה את תהיי שם ותעמדי לנו ותהיי לנו לפה ותבטלי את רוע הגזירה.

ראובן ריבלין: אם אתה תשכיל למלא את תפקידך כיושב-ראש ועדה, ובאותה עת גם להיות נמרץ באותם נושאים שכולנו מדברים בהם אבל עדיין לא הצלחנו להביא לידי תיקון העיוותים, הרי שאתה באמת לעת הזאת נבחרת.

ראובן ריבלין: אני, כיהודי המשיא עצות לאחיו הערבי, אומר לך, כמו שאמר מרדכי היהודי, כי לעת הזאת נבחרת.

ראובן ריבלין: אני מאחל לך הצלחה גדולה ורבה.

ראובן ריבלין: תודה רבה.

גאלב מג'אדלה: תודה רבה אדוני יושב-ראש הכנסת.

גאלב מג'אדלה: קיבלתי את המסר.

גאלב מג'אדלה: אדוני שר הפנים, ידידי חבר הכנסת אופיר פינס-פז, בבקשה.

אופיר פינס-פז: תודה רבה אדוני היושב-ראש.

אופיר פינס-פז: במעמד יושב-ראש הכנסת, חברי הכנסת, במעמד חברים וידידים ובני משפחה אני מוצא כבוד ועונג מיוחד לברך כאן היום את חברי חבר הכנסת ר'אלב מג'אדלה.

אופיר פינס-פז: האמת היא שאנחנו מכירים כל-כך הרבה שנים ועובדים ביחד כל-כך הרבה שנים, שכאשר אני רואה שאדם שיש לו דרך ושיש לו תפיסת עולם ושיש לו חברים הולך בדרכו ועושה חיל אני מלא גאווה.

אופיר פינס-פז: ר'אלב הוא אחד האנשים שקלטו אותי לפני הרבה מאוד שנים למשמרת הצעירה של מפלגת העבודה.

אופיר פינס-פז: תבינו כמה שנים זה אחורה.

אופיר פינס-פז: לראות אותו היום בתפקיד ממלכתי פרלמנטרי בכיר ביותר, בראשות ועדת הפנים ואיכות הסביבה, בשבילי זה באמת סגירת מעגל וכבוד גדול.

אופיר פינס-פז: האמת היא שאני אמרתי את זה גם כשהוא נבחר לכנסת, גם אז זאת היתה עבורי התרגשות גדולה מאוד.

אופיר פינס-פז: אנחנו הולכים לעבוד ביחד, ר'אלב כיושב-ראש ועדת הפנים ואיכות הסביבה ואני כשר הפנים, ואני מקווה מאוד שנצליח לחולל את השינויים המיוחלים והדרושים במדינת ישראל בכלל, ובמגזר הערבי המקופח בעיקר.

אופיר פינס-פז: מבחינתי, אמרתי את זה בכמה הזדמנויות, זאת אחת המשימות הראשיות שלי.

אופיר פינס-פז: אני בטוח שכאשר ר'אלב יישב בתפקיד הזה, היכולת שלי להשלים את המשימה או לעמוד בה בצורה טובה יותר כמובן גדלה.

אופיר פינס-פז: יחד עם זה, ר'אלב, אל תשכח, יש הרבה דברים בהם הסקטור הלא ערבי או הסקטור הכללי יצטרך את ועדת הפנים ואיכות הסביבה ואת שיתוף הפעולה המלא שלה.

אופיר פינס-פז: אני בטוח ששנינו יחד, בשיתוף חברי הכנסת חברי הוועדה, נצליח לטפל בנושאים המרכזיים העומדים על סדר היום.

אופיר פינס-פז: שיתוף הפעולה שלנו קרוב והדוק ואני מקווה מאוד שהוא יבוא לידי ביטוי לטובת כלל תושבי מדינת ישראל.

אופיר פינס-פז: ר'אלב, אני מאחל לך הרבה הצלחה.

אופיר פינס-פז: אני מתנצל שאני מוכרח לעזוב כי מחכים לי.

גאלב מג'אדלה: לא תחכה לשמוע את הביקורת שלי עליך?

אופיר פינס-פז: פעם אחרת.

אופיר פינס-פז: יהיו לך עוד הזדמנויות.

אופיר פינס-פז: אני באמת רוצה לאחל לך הצלחה רבה.

אופיר פינס-פז: לחבר הכנסת יורי שטרן, היושב-ראש היוצא, אני רוצה להודות לך.

אופיר פינס-פז: אמנם עבדנו רק זמן קצר ביחד אבל בהבנה, בעצה אחת, בכבוד הדדי.

אופיר פינס-פז: אתמול למשל הצעת הצעה מאוד מושכלת וחכמה, שיכולה לפתור משבר בנושא שעון קיץ, שאנחנו רוצים להגיע אליו בהבנה רחבה.

אופיר פינס-פז: אתה פרלמנטר ותיק, נדמה לי שנכנסנו לכנסת באותה שנה.

אופיר פינס-פז: עלה והצלח.

אופיר פינס-פז: תמשיך לעשות פעילות פרלמנטרית.

אופיר פינס-פז: אני אומר לך את זה כמי שהיה יושב-ראש ועדת החוקה, חוק ומשפט בעבר וחזר לחיים פרלמנטריים רגילים.

אופיר פינס-פז: זה לא סוף הדרך.

אופיר פינס-פז: חבר כנסת טוב כמוך יכול למצוא ביטוי ויכולת עשייה בכל תפקיד ובכל מישור של הפעילות הפרלמנטרית.

אופיר פינס-פז: אז בהצלחה.

אופיר פינס-פז: תודה רבה.

ראובן ריבלין: אני מתנצל, אדוני היושב-ראש, חשבתי לתומי שבבוקר נערכה האסיפה של חילופי הגברי וששם נאמרו כל אותם דברים ושעכשיו זה רק הרמת כוסית לטובת חברנו החדש שהפך להיות כהרף-עין גם ליושב-ראש ועדת הפנים ואיכות הסביבה.

ראובן ריבלין: עשה טוב השר שהתייחס ליושב-ראש הקודם.

ראובן ריבלין: אני, מתוך מחשבה שכל הדברים כבר נאמרו, לא סיפרתי בשבחו של היושב-ראש הקודם, חבר הכנסת יורי שטרן.

ראובן ריבלין: בכנסות רבות שהייתי שותף להן היו יושבי-ראש מצוינים לוועדות כולן, ולוועדת הפנים ואיכות הסביבה של הכנסת בפרט, אבל אני מוכרח לומר שחבר הכנסת יורי שטרן הוא בין הטובים ביותר שהיו לנו.

ראובן ריבלין: פשוט קשה לפעמים להשיג אותך במשימות שאתה מטיל על עצמך ושאנחנו צריכים רק לסייע בידך.

ראובן ריבלין: כאשר אנחנו מבקשים לסייע לך במרץ ובסדר היום שאתה קובע, כל הכנסת צריכה להיות אחוזת תזזית בגלל נורמות העבודה שלך והיכולת וגם היצירתיות שהיתה לך כיושב-ראש ועדה.

ראובן ריבלין: אני יודע שאתה הולך מחיל אל חיל.

ראובן ריבלין: אני יודע שאתה עוזב את ועדת הפנים ואיכות הסביבה שכה אהבת, לא רק ברמה של איכות סביבה אלא גם ברמה המוניציפלית.

ראובן ריבלין: אני רק יודע שאתה הולך מכאן לאחת הוועדות היותר חשובות של הכנסת, הוועדה לענייני ביקורת המדינה.

ראובן ריבלין: אני לא מתערב כמובן בנושאים הפנימיים של חברי הכנסת והסיעות.

ראובן ריבלין: אני רק יכול לומר לך, כמסורת העם היהודי, שאתה הולך מחיל אל חיל.

ראובן ריבלין: אני מאחל שתצליח לא פחות, כי קשה יהיה לך מאוד להצליח יותר בוועדה החדשה שתהיה בה יושב-ראש כפי שעשית באמת לתפארת הכנסת בוועדת הפנים ואיכות הסביבה של הכנסת.

ראובן ריבלין: תודה רבה.

ראובן ריבלין: ואני מתנצל בפני חבר הכנסת יורי שטרן שלא ידעתי שזאת גם פרידה ממנו.

גאלב מג'אדלה: תודה רבה לאדוני יושב-ראש הכנסת.

גאלב מג'אדלה: חברי וידידי היושב-ראש היוצא חבר הכנסת יורי שטרן, בבקשה.

יורי שטרן: תודה.

יורי שטרן: קודם כול, אני רואה את השנתיים האלה כמעט בוועדת הפנים אולי כטובות ביותר בחיי מבחינת הפעילות הציבורית.

יורי שטרן: אני חושב שזאת ועדה מרתקת, שמאפשרת לאדם שמרגיש שליחות ציבורית לעשות הרבה מאוד דברים.

יורי שטרן: אני יודע שהיושב-ראש הנכנס הוא מן האנשים שאכן חשים שליחות ציבורית והוא יוכל באמת להפעיל את הוועדה הזאת לטובת עניינים רבים, שבחלקם יהיו המשך של מה שהיה ובחלקם תשים כמובן דגש חדש וסדר עדיפויות משלך בפעילות הוועדה, וזה נכון, וכך כל אחד מאתנו משפיע בתפקוד שלו.

יורי שטרן: אני שמתי דגש על כמה נושאים שאני מקווה שגם ימשיכו להיות במרכז העשייה שלך.

יורי שטרן: כמובן הנושאים המוניציפליים – כאן אין ברירה – ואתה גם בקי בהם.

יורי שטרן: אנחנו עבדנו במירוץ נגד הזמן, כאשר כל המערכת הזאת היתה על סף קריסה.

יורי שטרן: לא היה כסף, לא שולמו משכורות, לא לעובדי הרשויות ולא לעובדי המועצות הדתיות, שזה אותה מערכת בגדול, ולא לעובדים הסוציאליים, והיו כמעט אין סוף צרות.

יורי שטרן: זה לא נגמר.

יורי שטרן: בשלב הזה יש איזו הפסקה, הייתי אומר מעין הודנא בין הגורמים.

יורי שטרן: אם באמת הרגיעה הזאת תימשך אנחנו חייבים לעשות כאן טיפול שורש ולשנות הרבה מאוד דברים ביסודה של המערכת המוניציפלית.

יורי שטרן: אני מאחל לך קודם כול שיהיה לך מזל, שהרגיעה הזאת תימשך כדי שתוכל לטפל בדברים מהותיים יותר.

יורי שטרן: קיוויתי שייצא לי אך לא יצא.

יורי שטרן: אולי בתקופתך זה יהיה אפשרי ותוכל להתרכז בזה.

יורי שטרן: נוצרה כאן במשך שנים מערכת טובה מאוד של יחסים עם מרכז השלטון המקומי ועם חברי המועצות המקומיות.

יורי שטרן: המערכת הטובה הזאת בוודאי תימשך והיא נותנת הרבה כוח לוועדה וליושב-ראש שלה.

יורי שטרן: יושב כאן מר דב קהת, המנכ"ל החדש של מרכז השלטון המקומי, אבל הוא ממש לא חדש במערכת המוניציפלית, הוא היה גם מנכ"ל משרד הפנים, ולכן יש כאן הרבה מאוד כוחות עזר שגם מעלים נושאים חשובים אל סדר היום.

יורי שטרן: דבר שני הוא כמובן כל נושא הסביבה, שהוא מכה לכולנו.

יורי שטרן: אנחנו נושמים אותו אוויר, אנחנו שותים אותם מים ואנחנו מזהמים את הגוף שלנו ומקצרים את חיינו יום-יום בשל חוסר התחשבות בהשלכות של מה שאנחנו עושים.

יורי שטרן: אנחנו זוכים לרווח לטווח קצר ומאבדים את העתיד שלנו.

יורי שטרן: בנושאים הללו הכנסת לא היתה הראשונה לפעול, לא הנהגת המדינה שמה לב למה שקורה אלא הציבור מלמטה בא ודרש.

יורי שטרן: כמו שמרכז השלטון המקומי ונציגי המועצות המקומיות עוזרים לנו ומעלים נושאים ודוחפים לעשייה בתחום המוניציפלי, כך הפעילות הציבורית של הארגונים "הירוקים" בתחום הסביבתי דוחפת אותנו לפעולה.

יורי שטרן: בלעדי הארגונים "הירוקים", שהם חלק מן המערכת של הוועדה הזאת, לא היינו מתקדמים.

יורי שטרן: עכשיו אנחנו באמת במירוץ נגד הזמן, אולי-אולי מתחילים להשיג את ההישגים הראשונים, גם במערכת התכנון, גם בבתי-המשפט וגם בחקיקה היותר מתקדמת.

יורי שטרן: יש כמה חוקים חשובים מאוד על סדר יומה של הוועדה, ויבואו עוד, שחשוב מאוד לקדם אותם, ואני בטוח שזה מה שתעשה.

יורי שטרן: בהזדמנות הזאת אני רוצה להודות גם לגופים המוניציפליים, קודם כל למרכז השלטון המקומי, וגם לגופים "הירוקים" – "מגמה ירוקה", החברה להגנת הטבע שתמיד אומרת שהיא לא גוף "ירוק" אלא גוף סטטוטורי וזה נכון אבל הם מספיק "ירוקים" בשביל לגרום לפעילות הנכונה בכנסת והם מהווים כאן לובי חזק מאוד, "אדם, טבע ודין" וארגון הגג "חיים וסביבה".

יורי שטרן: אני מברך אתכם, מודה לכם מאוד על מה שעשיתם אתנו בוועדה ומאחל לכם הרבה מאוד הצלחה בעתיד.

יורי שטרן: נציבות הדורות הבאים היא כאילו לא חלק מן הוועדה אבל היא חלק אינטגרלי מהפעילות שלנו, במיוחד בתחום הסביבתי אבל לא רק.

יורי שטרן: חוות הדעת של הנציבות היו חומר חשוב מאוד עבורנו ולפעמים כיוונו את דעתנו בעניין הזה.

יורי שטרן: אז שוב, אני מודה לנציבות הדורות הבאים.

יורי שטרן: מר שלמה שהם לא נמצא אתנו כאן אז תמסרו לו את תודתי.

נירה לאמעי: הוא שולח ברכות.

יורי שטרן: תודה רבה ותודה על ההשתתפות הפעילה מאוד שלכם בישיבות שלנו.

יורי שטרן: הכרזנו לפני כשבועיים על הכנסת כ"כנסת ירוקה".

יורי שטרן: זה רק אחד הצעדים כדי להפוך את עצמנו לדוגמה לציבור הרחב בתחום הסביבה, וזה תחום שהולך ותופס יותר ויותר מקום בעשייה שלנו, כמדינה וכמובן גם כוועדה.

יורי שטרן: העניין של ביטחון הפנים מעסיק רבות את הוועדה.

יורי שטרן: אנחנו התחלפנו בתפקיד באמצע ישיבה עם מפכ"ל המשטרה.

יורי שטרן: ביטחון הפנים זה לא רק משטרת ישראל אלא גם הרבה מאוד כוחות אבטחה נוספים, כמו כוחות הצלה, שחלקם נמצאים במשרד הפנים, וכמו הכבאות ומצילי ים, שחלקם נמצאים במשרד לביטחון פנים.

יורי שטרן: בקדנציה שלי ניסיתי לארגן מחדש את נושא האבטחה במדינת ישראל, כך שבאמת ייתן מענה לצרכים של המדינה, שהיא מדינה שיש בה טרור, שיש בה סבירות גבוהה חלילה לרעידת אדמה, שיש בה צפיפות אוכלוסין כזאת שכל תקרית מקומית יכולה להפוך לאסון גדול.

יורי שטרן: ניסינו לארגן, גם בחקיקה, ובהצלחה, את נושא הטיפול במקרי חירום.

יורי שטרן: זה גם דבר שאמור, אני מניח, להימשך.

יורי שטרן: כאן אני חושב השגנו הישגים, על אף שיש לפנינו עוד עבודה רבה.

ראובן ריבלין: אני חייב לעזוב כדי להשתתף בתוכנית בטלוויזיה יחד עם יושב-ראש הפרלמנט המצרי.

ראובן ריבלין: אנחנו רוצים בשם הכנסת הירוקה להגיש לך פרחים בשלל צבעים.

גאלב מג'אדלה: אדוני יושב-ראש הכנסת, בשם שנינו ובשם צוות הוועדה, אודה לך אם תגיש ליושב-ראש היוצא את זר הפרחים.

ראובן ריבלין: בשם גברת יפה שפירא ובשם כל שאר עובדי הכנסת אני מגיש לך את זר הפרחים.

יורי שטרן: תודה.

יורי שטרן: עסקנו בנושא שינוי גבולות, שהוא בתחום המוניציפלי.

יורי שטרן: כאן, וגם במקרים אחרים, התערבנו ככוח מגשר.

יורי שטרן: יש לוועדות הכנסת, ובמיוחד לוועדת הפנים ואיכות הסביבה, הרבה מאוד יכולת להיות הגוף המגשר בנושאים שונים ולסייע להגיע לסיום השביתות, כמו שעשינו עם המצילים וכמו שתרמנו לסיום השביתה ברשויות המקומיות.

יורי שטרן: את זה אני רוצה באמת לאחל לך, שתמשיך ותחזק.

יורי שטרן: וכמובן, כמו שאמרתי גם כשהתחלפנו, לוועדה הזאת יש צוות בלתי רגיל.

יורי שטרן: זאת ההזדמנות האחרונה שלי, אבל אני חייב להודות באשמה – זאת גם כמעט הראשונה, להגיד את מה שאני חושב על צוות הוועדה, לא רק בסופרלטיבים.

יורי שטרן: אדוני יושב-ראש הכנסת, לפני שאתה יוצא אני רוצה לומר לך שצוות כזה של הוועדה זקוק לטיפוח ולהרבה עידוד ולתוספת כוח אדם.

יורי שטרן: כך היתה גם ההמלצה של צוות היועצים הארגוניים.

יורי שטרן: אז אנא תעשה את זה.

יורי שטרן: אני כבר לא אומר את זה כאינטרסנט במובן הצר של המילה.

ראובן ריבלין: במקום שבו עובדים, צריכה הכנסת באמת לאפשר לאנשים לעבוד כמה שיותר ...

יורי שטרן: לזה אני דאגתי ...

ראובן ריבלין: תודה רבה לכם.

ראובן ריבלין: אני מודה מאוד לכולכם.

יורי שטרן: הצוות – יפה ושוש וליאת ומירי, ויש עוד אנשים שעובדים אצלנו בוועדה – הוא צוות בלתי רגיל.

יורי שטרן: אני חייב להגיד, אני מטריף את עצמי בעבודה, לא יודע גבול, וגם קופץ מנושא לנושא.

יורי שטרן: לעבוד אתי זה אף פעם לא תענוג.

יורי שטרן: לא שמעתי תלונות, לא ברגעים של שיא הלחץ, לא במקומות שהיינו צריכים לשנות ברגע האחרון – בשל אילוצים לפעמים ברגע האחרון נופלת לך ישיבה ואתה צריך לשנות – והנשים הללו עבדו ללא הפסקה, ללא תלונות, בשעות לא שגרתיות, במשימות קשות במיוחד.

יורי שטרן: אני לא אמרתי מספיק מילות תודה תוך כדי העבודה הזאת ואני מתנצל על כך.

יורי שטרן: אני אומר תודה עכשיו.

יורי שטרן: אדוני היושב-ראש, ראיתי שמייד כשהתחלת קבעת ארוחה עם הצוות.

יורי שטרן: אז אני מניח שאתה טוב יותר ממני בפרגון ובמתן קרדיט לאנשים תוך כדי עבודה.

יורי שטרן: אני מקווה שתפצה במקצת את צוות הוועדה הזאת על מה שאני לא עשיתי כיושב-ראש.

יורי שטרן: בהצלחה רבה.

גאלב מג'אדלה: אני שמח ונהנה להסכים עם חבר הכנסת יורי שטרן בחלק האחרון שאמר, ובוודאי גם בחלקים נוספים, לגבי צוות הוועדה – מנהלת הוועדה גברת יפה שפירא, היועצת המשפטית גברת מרים פרנקל-שור ושאר אנשי הצוות.

מוחמד ברכה: אדוני היושב-ראש, אני מצטער שאני צריך לעזוב וללכת לוועדת הכספים, שם מצביעים על חוק פינוי פיצוי.

מוחמד ברכה: אני מבקש לברך אותך.

מוחמד ברכה: אני לא חבר ועדת הפנים ואיכות הסביבה אבל באתי לכבד את המעמד הזה ולהתכבד במעמד הזה, לרגל כניסתו של חברי חבר הכנסת מג'אדלה לתפקיד.

מוחמד ברכה: אני מאחל לו הצלחה מרובה.

מוחמד ברכה: אני בטוח שיש לו החריצות, יש לו הרצון, יש לו היכולת ויש לו המחויבות כדי להצליח בתפקיד כל-כך לא פשוט, כל-כך קשה, בתקופה כל-כך קשה.

מוחמד ברכה: הצהרת הכוונות, גם של שר הפנים וגם של יושב-ראש ועדת הפנים ואיכות הסביבה, חשובה מאוד אבל אם אנחנו לא נפעל בשבועות הקרובים עד לאישור התקציב בקריאה שנייה ושלישית לשינויים בתקציב במתכונת הנוכחית, ההצהרות שלכם יישארו הצהרות והכוונות הטובות יישארו כוונות טובות.

מוחמד ברכה: אני יודע שאתה עכשיו בקואליציה, ושר הפנים הוא בוודאי אחד מעמודי התווך של הקואליציה, אבל אני חושב שיש לעשות מאמץ כדי שתצליח בתפקיד שלך וכדי שהשר יצליח בתפקיד שלו, שיהיה לכם כסף כדי להצליח.

מוחמד ברכה: מילים וכוונות טובות יש הרבה, ואני בטוח שיש לך את המחויבות, ואני באמת מאחל לך הצלחה מכל הלב.

מוחמד ברכה: ועכשיו אני רוצה להגיד מילה טובה לזכותו של חבר הכנסת יורי שטרן.

מוחמד ברכה: אמרתי בהתחלה שאני לא חבר הוועדה.

מוחמד ברכה: היו לנו לא מעט עימותים עם חבר הכנסת יורי שטרן, בתוך הוועדה וגם מחוץ לוועדה, ואני העליתי שם נושאים וגם באתי להיות נוכח בדיונים על נושאים שעמדו על סדר היום.

מוחמד ברכה: אבל אני יכול להגיד לזכותו שהוא איש שמחויב למה שהוא מאמין, וזה דבר שצריך ללמוד ממנו.

מוחמד ברכה: הוא השקיע הרבה בעבודה בוועדת הפנים ואיכות הסביבה ואני חושב שהוא התעלה ועבד בצורה הגונה, גם עם יריבים פוליטיים.

מוחמד ברכה: אני מברך אותך ומאחל לך הצלחה.

מוחמד ברכה: אני רוצה לאחל לחברי חבר הכנסת ר'אלב מג'אדלה הצלחה.

מוחמד ברכה: שאלוהים יהיה עמך.

אהוד יתום: כחבר הוועדה אני רוצה לברך את כל הקרואים, את כל הבאים, את בני המשפחה.

אהוד יתום: אני רוצה לברך אותך, חבר הכנסת יורי שטרן.

אהוד יתום: היה לי תענוג לעבוד אתך ועם כל הצוות.

אהוד יתום: אני לא אנקוב בשמות כל אנשי הצוות.

אהוד יתום: כשם שעזרתי לך, חבר הכנסת יורי שטרן, בשתי ידיי אמשיך לעזור גם לחבר הכנסת ר'אלב מג'אדלה בכל הנושאים.

אהוד יתום: אני חושב שוועדת הפנים ואיכות הסביבה היא ועדה מאוד-מאוד חשובה, מאוד-מאוד דומיננטית, ועם צוות מנצח כזה אפשר רק להמשיך ולנצח.

אהוד יתום: אז בהצלחה רבה לכולכם.

יורי שטרן: חבר הכנסת מג'אדלה, אמרתי לך אתמול שבוועדת הפנים יש חברים המחויבים לנושא הזה ובאמת העזרה שלהם, של כל אחד מהם – ולכל אחד יש תרומה וניסיון לאור הרקע שלו – היא בלתי רגילה.

יורי שטרן: זה באמת אחד הסודות להצלחה.

יורי שטרן: היו אתנו אנשים רבים, שציינתי רק חלק מהם.

יורי שטרן: כל הזמן היה אתנו מר יחזקאל לביא כיועץ שר הפנים.

יורי שטרן: עכשיו הוא פרש והוא יועץ פרטי אז אני מודה לו ואני מקווה שהוא יהיה לעזרך בהמשך גם בכובע החדש שלו.

יורי שטרן: וכך עוד אנשים רבים שאני פשוט מפחד להתחיל להזכיר כי הרשימה ארוכה.

גאלב מג'אדלה: במגבלות הזמן אני אומר כמה מילים.

גאלב מג'אדלה: אנחנו צריכים לעשות.

גאלב מג'אדלה: כולם יכולים לדבר אבל העשיה היא שתקבע.

גאלב מג'אדלה: אנחנו נגבש תוכנית עבודה, שבה יטלו חלק פעיל כל חברי הוועדה וכל הגורמים והמוסדות הוולונטריים וגם נשאף לכך שזה יהיה מתואם עם משרדי הממשלה הנוגעים בדבר, משרד הפנים, המשרד לביטחון פנים והמשרד לאיכות הסביבה, ביודענו את העיקרון החשוב של הפרדת הרשויות ועל כך אנחנו נשמור מכל משמר.

גאלב מג'אדלה: יחד עם זאת, אנחנו רוצים להפוך את המוסדות העוסקים בתחום הפנים ואיכות הסביבה למוסדות ידידותיים לציבור, לאזרח שהם קמו למענו, כדי לתת לו את השירות.

גאלב מג'אדלה: אנחנו נבחרנו כדי לתת שירות לאזרח, עם הפנים לאוכלוסייה, לחברה הישראלית על כל רבדיה, וזאת תהיה דרך העבודה של הוועדה.

גאלב מג'אדלה: אני אעשה הכול כדי שכל חברי הוועדה וכל הגורמים השונים, אלה שעוסקים בנושאי איכות הסביבה ובנושאי הרשויות המקומיות, בחופים ובכבאות, בכל התחומים, יהיו שותפים ויאמרו את דעתם וייטלו חלק פעיל בעבודת הוועדה.

גאלב מג'אדלה: יש כמה נושאים קרדינליים, נושאים בעייתיים ובוערים, ויש דברים שצריך לתכנן לטווח ארוך.

גאלב מג'אדלה: השלטון המקומי, אני לא יכול להגיד קורס אבל הוא בדרך לקריסה אם לא נציל אותו, אם לא נעשה משהו למענו.

גאלב מג'אדלה: אבל בעת ובעונה אחת הממשלה, לצערי, הטילה עליו משימות ותפקידים שאינם שלו וגם לא תקצבה אותו.

גאלב מג'אדלה: להטיל משימה זה טוב אבל גם צריך לתקצב אותה ולתת את הכלים.

גאלב מג'אדלה: אבל חבריי ראשי הרשויות המקומיות והעיריות צריכים להסכים אתי, שצריך גם להגביר את הפיקוח והבקרה, למען יעילות ולמען שהמערכות האלה ישרתו את האזרח.

גאלב מג'אדלה: את זה אנחנו צריכים לעשות בחשיבה משותפת ובשיתוף פעולה.

גאלב מג'אדלה: בנושא איכות הסביבה אנחנו בפיגור אחרי אירופה.

גאלב מג'אדלה: אנחנו רוצים תמיד להידמות לאירופה, לחברות נאורות, לחברות מתקדמות, אבל אנחנו בפיגור.

גאלב מג'אדלה: אנחנו מחויבים להפעיל יותר מערכות למען מעורבות רבה יותר ומודעות לנושא איכות הסביבה.

גאלב מג'אדלה: זה תלוי בנו ולא במישהו אחר.

גאלב מג'אדלה: אנחנו נעשה את זה ביחד עם כל הארגונים, ויש ארגונים רבים וברוכים וחשובים וטובים, ונקדם את נושא איכות הסביבה.

גאלב מג'אדלה: לא אסתיר מכם, להיפך, אני אומר את זה בגאווה, החברה הערבית בישראל צריכה לקבל את המענה וצריך להתמודד עם הנושאים המעסיקים אותה בצורה הכי ברורה.

גאלב מג'אדלה: אמר כבר שר הפנים שזאת חברה שזקוקה להפליה מתקנת, וכך אמרו גם יושב-ראש הוועדה היוצא ויושב-ראש הכנסת.

גאלב מג'אדלה: אני מסכים איתם, אני חושב שהם צדקו.

גאלב מג'אדלה: זה בנפשנו.

גאלב מג'אדלה: מיליון ורבע אזרחי ישראל הערבים הם חלק אינטגרלי ממדינת ישראל והם צריכים להיות בסדר היום הלאומי של הממשלה ולא בשוליים, כדי שהם ירגישו שהמדינה היא מדינתם.

גאלב מג'אדלה: מדינה שמכבדת את אזרחיה ומתייחסת אליהם, אזרחיה מחזירים לה באותה מטבע.

גאלב מג'אדלה: כך אנחנו רואים להיראות.

גאלב מג'אדלה: אני רוצה לומר מסר אישי.

גאלב מג'אדלה: אני מאמין ביכולות של השר אופיר פינס-פז כשר הפנים, אני מאמין ביכולות של השר שלום שמחון כשר לאיכות הסביבה.

גאלב מג'אדלה: אני מאמין בתפיסה שלהם, בראייה שלהם וביכולת שלהם ואני מאמין שנוכל ביחד עם הוועדה לקדם נושאים שלא קודמו במשך שנים רבות.

גאלב מג'אדלה: אני אופטימי מטבעי אבל אני אומר את זה גם לאחר שיחות איתם, לאחר ששמנו את הדברים על השולחן.

גאלב מג'אדלה: אמנם בתקופה קצרה של שבועיים, אנחנו צריכים עוד למידה, עוד חשיבה, אבל זה יהיה.

גאלב מג'אדלה: והדבר האחרון שאני רוצה לומר לכל מי שנמצא כאן, קודם כול תודה רבה על ההיענות להזמנה.

גאלב מג'אדלה: אני רואה בזה הערכה, גם לנושאים שלנו, גם לחשיבות של הנושאים, וגם לנו.

גאלב מג'אדלה: אני מודה לכם מאוד על כך שנעניתם להזמנה וכיבדתם אותנו בהשתתפותכם.

גאלב מג'אדלה: אני רוצה להודות לכל אלה שסייעו לי בשנים האחרונות בכל דבר שהנפתי בו דגל למען החברה שלנו.

גאלב מג'אדלה: אני רוצה להודות לחברים ולידידים שמסייעים לי במהלך כל הדרך, למשפחתי שמסייעת לי כל הזמן ככל האפשר כדי שאוכל למלא את התפקידים המוטלים עלי, ובוודאי לרעייתי שלוקחת על עצמה הרבה מטלות במקומי.

גאלב מג'אדלה: ברשותכם, אני רוצה לאפשר לנוכחים להשמיע דברי ברכה קצרים.

גאלב מג'אדלה: נבצר מיושב-ראש מרכז השלטון המקומי להיות אתנו מסיבות אישיות ובמקומו נשמע את מר דב קהת, מנכ"ל מרכז השלטון המקומי, בבקשה.

דב קהת: יושב-ראש הוועדה היוצא חבר הכנסת יורי שטרן, יושב-ראש הוועדה הנכנס חבר הכנסת ר'אלב מג'אדלה, בני המשפחה, חברי הכנסת, חברי הוועדה, ראשי רשויות, חברים יקרים, התאספנו כאן היום באירוע מיוחד.

דב קהת: אני חושב שהאירוע הוא מיוחד בגלל התזמון שלו.

דב קהת: נוצר לדעתי מצב מיוחד, הייתי אומר שעת כושר, שעה שבה יש לב למען השלטון המקומי במערכת.

דב קהת: לצערי יושב-ראש הכנסת היה צריך ללכת אבל אחת הבשורות שהוא בישר לנו בשבועיים האחרונים, שהשלטון המקומי עומד לקבל חדר קבוע בכנסת, דבר שלא היה מאז ומעולם.

דב קהת: נמצאים כאן שני אנשים יקרים שלנו, מר פיני קבלו ועו"ד נועה בן-אריה, שנמצאים הרבה מאוד בוועדה ומסייעים באופן קבוע.

דב קהת: את חבר הכנסת יורי שטרן יצא לי להכיר בנסיבות מיוחדות.

דב קהת: היינו ביחד באוניברסיטת הארוורד ושם למדתי להכיר אותו, לא רק כיושב-ראש הוועדה אלא כאדם, ואהבתי את מה שהכרתי.

דב קהת: אני חושב שהוא עשה את עבודתו נאמנה למען השלטון המקומי ובראייה מאוזנת, תוך ראיית המערכת המנהיגה המקומית וראיית מקבלי השירות.

דב קהת: הדברים הרי לא כל-כך פשוטים, אנחנו עוסקים לא רק במערכת היחסים בין שלטון מקומי לשלטון מרכזי אלא, לא פחות חשוב מזה, גם במערכת היחסים בין השלטון המקומי לתושב, ויש בזה חשיבות עצומה.

דב קהת: חבר הכנסת ר'אלב מג'אדלה, אתה הלכת מייד באותה הדרך.

דב קהת: עוד לא נכנסת לתפקיד וכבר מצאת זמן לשבת אתנו פעמיים, כלומר אתה בהחלט מחשיב את העניין.

דב קהת: אני בטוח שנמשיך לעבוד ביחד למען השלטון המקומי.

דב קהת: עוד משפט אחד על מצב השלטון המקומי.

דב קהת: אני חושב שחשוב מאוד שהוועדה תיכנס לעומק העניין.

דב קהת: אנחנו הגענו להבנות ולהסכמים מוגדרים מאוד עם השלטון המרכזי, עם הממשלה, שאם הממשלה תעמוד בהם באמת יהיה שקט בשלטון המקומי.

דב קהת: הבעיה היא יישום מלא של ההסכמות בין הממשלה לשלטון המקומי.

דב קהת: אני חושב שהכנסת כגורם מבקר ומפקח, שיוצר את הבקרה על השלטון המרכזי, צריך לראות שאכן הדבר הזה יבוצע במלואו.

דב קהת: הרבה הצלחה ותודה רבה.

דוד אזולאי: מכובדי היושב-ראש היוצא, אני רוצה באמת לברך אותך מכל לב.

דוד אזולאי: אני חושב שעשית עבודה יפה.

גאלב מג'אדלה: חבר הכנסת דוד אזולאי, אתה עשית את התפקיד הזה לפנינו.

דוד אזולאי: העברת חוקים שהתחילו בזמני ואתה סיימת אותם, שאחד מהם הוא חוק החופים, שהוא חוק חשוב מאוד, ועל כך אתה ראוי להערכה.

דוד אזולאי: ליושב-ראש הנכנס אני רוצה לומר, נפלת בתקופה שלא זכה לה החבר שלך חבר הכנסת יורי שטרן, שפעל בתקופה שהשלטון המקומי סבל מאוד, במשך שנתיים, והמגזר הערבי יותר מכולם.

דוד אזולאי: אני אומר לך שזכית לתקופה יוצאת מן הכלל, לא רק כיושב-ראש ועדת הפנים.

דוד אזולאי: התמזל מזלך ושר הפנים הוא איש סיעה שלך ואתה יכול לעשות הרבה בוועדה, ואני אומר לך את הדברים מתוך ניסיון.

דוד אזולאי: כאשר יש שר פנים שמשתף אתך פעולה אתה יכול לקדם דברים.

דוד אזולאי: נפלה בחלקך הזדמנות בלתי רגילה לעזור לאוכלוסייה הזאת שסבלה במשך שנים רבות.

דוד אזולאי: יחד עם זאת, אני רוצה שתזכור איפה תימדד.

דוד אזולאי: אתה תימדד בסוף הדרך כאשר תגמור את התפקיד שלך כאן, האם ירגישו בחסרונך, האם יברכו אותך.

דוד אזולאי: אבל דבר אחד תזכור, הזמן קצר – ואני מקווה שהוא יהיה קצר מאוד – והמלאכה מרובה.

גאלב מג'אדלה: תודה רבה לחבר הכנסת אזולאי.

גאלב מג'אדלה: בעניין הזה אני אאכזב אותך – הזמן לא קצר.

ואסל טאהא: אדוני היושב-ראש, גם הנכנס וגם היוצא, אני יודע שהמשימה לא קלה.

ואסל טאהא: אני חושב שעומדים בפניך, חברי ר'אלב, אתגרים רבים.

ואסל טאהא: אני בטוח שבעזרת הוועדה ובעזרת שר הפנים אתה יכול להתגבר ולקדם דברים רבים, הן הצעות חוק והן פתרון לבעיות שהתחלנו לדון בהן בוועדה.

ואסל טאהא: רציתי להעלות בפניך עם כניסתך לתפקיד נושא חשוב.

ואסל טאהא: השלטון המקומי הוא הקושיה שעומדת בפנינו היום, ובמיוחד המועצות המקומיות הערביות.

ואסל טאהא: היום בהיותך בקואליציה, יושב-ראש ועדה, כאשר לשר הפנים חשוב להצליח בתפקיד, חשוב מאוד שתיאבקו ביחד אתנו למען החזרת תקציבי האיזון, תקציבי הפיתוח, תקציבי שיקום שכונות, כל הגורמים האלה שמסייעים לשלטון המקומי לשרוד ולהתקיים.

ואסל טאהא: לחברי חבר הכנסת יורי שטרן, שהכרתי אותו בעימותים במליאה, וגם לעתים בעימותים בוועדה, אבל בהידברות גם הכרתי אותו.

ואסל טאהא: הכרתי אותו כיושב-ראש ועדה שקידם הרבה נושאים, שעשה כמיטב יכולתו לעזור.

ואסל טאהא: אני אזכור לו הרבה מעשים ועמדות חיוביות שהוא נקט לטובת האוכלוסייה שלנו, האוכלוסייה הערבית, במיוחד כשהיה מדובר בהריסת בתים בדאר אל-חנון למשל, שם היתה לו עמדה חיובית מאוד.

ואסל טאהא: אני מקווה שחבר הכנסת ר'אלב מג'אדלה ימשיך בטיפול בנושא.

מוחמד ברכה: אל תגיד את הכול, אתה תזיק לו.

גאלב מג'אדלה: בזה אני אמשיך את דרכו של חבר הכנסת יורי שטרן.

ואסל טאהא: פרט לכך, גם עמדתו בנושא העובדים הסוציאליים היתה חיובית מאוד.

ואסל טאהא: אנחנו אומרים לך תודה, יורי, על העבודה שעשית.

ואסל טאהא: ולר'אלב, אנחנו נהיה לך לעזר על מנת שתוכל לעמוד בפני האתגרים העומדים בפניך.

ואסל טאהא: תודה.

עבד-אלמאלכ דהאמשה: אדוני יושב-ראש הוועדה חבר הכנסת ר'אלב מג'אדלה, היושב-ראש היוצא חבר הכנסת יורי שטרן, חברי הכנסת, אורחים נכבדים, ראשי מועצות, כל הנוכחים הנכבדים, אנחנו נמצאים עכשיו למעשה בתחילת תקופה.

עבד-אלמאלכ דהאמשה: לא שהתקופה של חבר הכנסת יורי שטרן לא היתה טובה, חס וחלילה, אבל האתגרים העומדים בפני היושב-ראש החדש הם רבים וכבדים, זאת המציאות.

עבד-אלמאלכ דהאמשה: חברים דיברו על השלטון המקומי ואני לא רוצה להרחיב בעניין הזה.

עבד-אלמאלכ דהאמשה: אומר רק משפט אחד.

עבד-אלמאלכ דהאמשה: למדתי אתמול שמתוך 265 רשויות מקומיות, כ-100 רשויות מסתדרות פחות או יותר ו-165 הרשויות האחרות הן בתהליך קריסה ונמצאות בהליכים של הבראה.

עבד-אלמאלכ דהאמשה: העומס הזה ירבץ קודם כול לפתחה של הוועדה הזאת.

עבד-אלמאלכ דהאמשה: אבל יותר מזה, גם בעניין המדיני אנחנו עומדים על פרשת דרכים, בעניין האסירים – האסירים בכלל והאסירים הביטחוניים בפרט.

עבד-אלמאלכ דהאמשה: גם העניין הזה רובץ לפתחה של הוועדה הזאת.

עבד-אלמאלכ דהאמשה: עוד לפני שקיבלת את התפקיד, חברי ר'אלב, דיברתי אתך בעניין הזה כי הוא בוער מאוד.

עבד-אלמאלכ דהאמשה: אני מציע שהוועדה הזאת תלך – כמו שעשו כבר ועדות אחרות – עם השר לביטחון פנים ועם שר הפנים ועם שרים אחרים ללמוד את הבעיה קודם כול.

עבד-אלמאלכ דהאמשה: אנחנו רוצים לראות מה קורה בבתי-הכלא ואיך האנשים שם מעבירים את היום שלהם ואיפה יש שביתת רעב ואין שביתת רעב ומה צריך לעשות כדי לטפל בבעיה הזאת.

עבד-אלמאלכ דהאמשה: הבעיה הזאת היא עכשיו אתגר גדול לממשלה כולה ולא רק לוועדה הזאת.

דוד אזולאי: תשאיר משהו לאבו מאזן, אל תעשה הכול.

עבד-אלמאלכ דהאמשה: אבו מאזן עושה את שלו בממשלה שלו.

עבד-אלמאלכ דהאמשה: לאבו מאזן דרך אגב אין אסירים, אפילו אסיר אחד אין שם.

עבד-אלמאלכ דהאמשה: אני חושב שהאתגר הזה יהיה מבחן לכולנו, לוועדה הזאת.

עבד-אלמאלכ דהאמשה: לי לא היה הכבוד להצטרף לוועדה כחבר עד היום אבל אני אתמוך בה בכל מאודי, כפי שתמכתי גם קודם לכן, בתור חבר כנסת, למרות שאני לא חבר ועדה.

עבד-אלמאלכ דהאמשה: אני מאחל לך הצלחה.

גאלב מג'אדלה: אני מבקש לשמוע נציג אחד בשם ארגוני הסביבה, ארגוני שמירת הטבע.

רקפת כץ: בשם כל הארגונים "הירוקים", חבר הכנסת דוד אזולאי עשה לי את העבודה כשהוא אמר שאנשים נמדדים על-פי הברכות כאשר הם עוזבים, עד כמה מרגישים בחסרונם.

רקפת כץ: אז אני אקדיש את הברכה שלי בעיקר לחבר הכנסת יורי שטרן.

רקפת כץ: אני רוצה להגיד לך תודה רבה.

רקפת כץ: כתבתי לך כאן משהו: כתב איש איכות הסביבה, שכל אדם צריך שיהיה לו גם טבע.

רקפת כץ: אנחנו לא מדברים רק על טבע – אבל צריך שיהיה לו טבע, בין היתר כדי שיהיו לו הרים כדי להימדד בה.

רקפת כץ: ואז שואלים: מה זה הרים להימדד בה?

רקפת כץ: ואומרים, כאשר אדם מטפס על פסגות, לאן שהוא לא יגיד תמיד הוא יראה פסגה גבוהה יותר.

רקפת כץ: כשכתבתי לך את זה לא ידעתי שכבר בחרת לך פסגה שהיא גבוהה יותר.

יורי שטרן: לא גבוהה יותר.

יורי שטרן: היא גבוהה.

רקפת כץ: גבוהה באותו גובה או פסגה גבוהה חדשה.

רקפת כץ: אבל גם משם אתה תראה פסגות גבוהות יותר.

רקפת כץ: אנחנו מקווים להמשך שיתוף פעולה גם בוועדה החדשה ולהמשך העלאת הנושאים, כי כפי שידוע לך לעתים כשהם עוזבים את ועדת הפנים ואיכות הסביבה הם מגיעים לוועדה לענייני ביקורת המדינה או להיפך.

רקפת כץ: אנחנו מקווים להמשך שיתוף הפעולה בינינו.

רקפת כץ: חבר הכנסת ר'אלב מג'אדלה, אנחנו נמצאים כאן בשבילך ואנחנו מקווים להמשך שיתוף פעולה פורה כמו שהיה לנו עם היושב-ראש היוצא.

רקפת כץ: בשם כולנו, אנחנו שמחים לתת לך את הספר הזה שיש בו ציטוטים נהדרים שאפשר להשתמש בהם גם לנאומים.

גאלב מג'אדלה: אתם מוזמנים ליטול מהכיבוד הצנוע שיש לנו כאן.

גאלב מג'אדלה: תודה רבה.